15. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1201 της 19/31 Δεκ. 1980 (ΦΕΚ Α΄ 309) Περί καθορισμού ανωτάτου ορίου ηλικίας δια προσλαμβανομένους εις θέσεις του άρθρ. 9 του Νόμ. 993/1979. Έχοντες υπ’ όψει: 1)Τας διατάξεις του άρθρ. 10 παρ. 2 του Νόμ. 993/79 «περί του επί συμβάσει εργασίας ιδιωτικού δικαίου προσωπικού του Δημοσίου, των Οργανισμών Τοπικής Αυτοδιοικήσεως και των λοιπών νομικών προσώπων δημοσίου δικαίου». 2)Την υπ’ αριθ. Α63/14/8280/16.5.80 (ΦΕΚ 485/Β/19.5.1980) απόφασιν του Πρωθυπουργού και του Υπουργού Προεδρίας Κυβερνήσεως «περί αναθέσεως αρμοδιοτήτων του Υπουργού Προεδρίας Κυβερνήσεως εις τους παρά τω Υπουργείω Προεδρίας Κυβερνήσεως, Υφυπουργούς». 3)Την υπ’ αριθ. 1106/80 γνωμοδότησιν του Συμβουλίου της Επικρατείας, προτάσει του Ημετέρου Υπουργού Προεδρίας Κυβερνήσεως, αποφασίζομεν: Άρθρον μόνον.-Ορίζεται το ανώτατον όριον ηλικίας των προσλαμβανομένων δια την πλήρωσιν των κατωτέρω οργανικών θέσεων ειδικού επιστημονικού, τεχνικού και βοηθητικού προσωπικού της Γενικής Γραμματείας Τύπου και Πληροφοριών του Υπουργείου Προεδρίας Κυβερνήσεως, επί σχέσει εργασίας ιδιωτικού δικαίου, που προβλέπονται από το άρθρ. 35 του Π.Δ. 381/77 και το άρθρ. 12 παρ. 2 του Π.Δ. 809/78, ως εξής: Ειδικών Επιστημόνων, το πεντηκοστόν έτος της ηλικίας. Ειδικών επί της Σχεδιάσεως και Εκτυπώσεως Εντύπων, το τεσσαρακοστόν πέμπτον έτος της ηλικίας. Ειδικών Αυτομάτου Επεξεργασίας Στοιχείων, το πεντηκοστόν έτος της ηλικίας. Καθαριστριών, το τεσσαρακοστόν πέμπτον έτος της ηλικίας. Εργατών-Μεταφορέων, το τεσσαρακοστόν πέμπτον έτος της ηλικίας. Χειριστού Τηλετύπων, το πεντηκοστόν έτος της ηλικίας. Το Π.Δ. 950/25 Αυγ.-3 Σεπτ. 1981 (ΦΕΚ Α΄ 239) όρισε το 50όν έτος της ηλικίας ως ανώτατον όριον ηλικίας των προσλαμβανομένων δια την πλήρωσιν οργανικών θέσεων εργατών-μεταφορέων της Γενικής Γραμματείας Τύπου και Πληροφοριών του Υπουργείου Προεδρίας Κυβερνήσεως, επί σχέσει εργασίας ιδιωτικού δικαίου, αι οποίαι προβλέπονται από το άρθρ. 35 παρ. 1ιε του Π.Δ. 381/1977. 